section_heading: Snimanje
paragraph_text: U bilješkama priloženim uz koncertni album Reunion Ward je branio Never Say Die!: "S obzirom na to kakve su bile okolnosti, mislim da smo dali sve od sebe. Sami smo se brinuli o većim poslovima, nismo dobivali milijune od diskografskih kuća i, usprkos cugi i Ozzyjevu odlasku, pokušavali smo eksperimentirati s džezom i raznim stvarima kako smo to običavali činiti na samom početku. I dalje mi se sviđaju pjesme kao što su 'Johnny Blade' i 'Air Dance'." Osbourne je izrazio posve oprečno mišljenje u svojoj autobiografiji, barem što se tiče eksperimentiranja s džezom; instrumentalnu je pjesmu "Breakout" opisao kao situaciju u kojoj "džez-skupina svira da-dah-da-dah, DAH – jednostavno sam pomislio: 'Jebeš ovo, odlazim'&nbsp;... Uglavnom, 'Breakout' mi nije uopće bila po ukusu. Uz takve smo se pjesme mogli zvati Slack Haddock, a ne Black Sabbath. Što se mene tiče, jedino što je dojmljivo u vezi s bilo kakvim džez-grupama jest koliko njihovi članovi mogu piti."